【女皇盃排位】浪漫勇士抽10檔 沈集成:未必壞事
2024年04月25日 14:00
東網電視
更多新聞短片
沈集成認為今屆女皇盃欠步速,對於「浪漫勇士」抽10檔未必係壞事。
女皇盃今朝抽籤,力爭3連霸嘅擂台躉「浪漫勇士」,抽到最後一匹至輪到佢,結果馬主劉柏輝喺無得揀情況下,抽得10檔。若然與上場排11檔依然摘下香港金盃形勢相比,今仗檔位亦不算惡劣。
對此沈集成亦指出,「浪漫勇士」今場排10檔起步,亦未必係壞事,因為環顧今場賽事,並無真正放頭馬匹,喺事前估計無步速情況下,排外檔走生位,更加可以執生,當然稍後亦會與麥道朗再作商量,但以騎者熟悉此駒性能,相信臨場亦會隨機應變。
對於「浪漫勇士」目前狀態,沈集成表示比對上兩仗頭馬,應該續有進步,而佢亦好多謝布文為此駒操練試閘,就其匯報馬匹進度方面,也是相當正面。而就今場賽事大勢,沈集成亦認同對手唔算太強,但不至於全無威脅,畢竟大賽場合,取位上唔容許有一步失誤,正所謂一子錯,滿盤皆落索,所以賽前亦會好好研究。
至於今場對手,沈集成認為還是來自日本賽駒,「先見」固然係最大威脅,反而「滂薄無比」少了最佳拍檔莫雷拉,可能會睇低啲啲。至於「大至尊」,沈集成認同呢匹對手能力,但4歲馬今場與真正具級數對手初次拗手瓜,將會係一個考驗。
沈集成亦提到,「浪漫勇士」在今仗賽後就會鎖定遠征日本,由麥道朗出戰安田紀念賽,而佢亦不諱言很期待今次遠征,因為自己遠征英國、澳洲,喺外國人地方都曾贏過馬,早前高松宮紀賽「維港智能」只能上名,所以好期待自己可以帶兵遠征亞洲首次贏馬,對於「浪漫勇士」每一項大賽部署,成哥都坦言寄望甚大。